આ બાબતની માહિતી આપતાં સ્થાનિક ગુજરાતી યુવતી કૃતિકા કરનગુટકરે મિડ-ડે LOCALને કહ્યું હતું કે ‘ડામરનો રોડ બન્યો ત્યારે અમને એક આશા બંધાઈ હતી કે આ ચોમાસામાં અમારા વિસ્તારમાં પાણી નહીં ભરાય, અમને રાહત મળશે; પણ અમારી આશા ઠગારી નીવડી હતી. રસ્તા સાથે ગટરોની સાફસફાઈ અને રિનોવેશન નહીં થવાથી પહેલા જ વરસાદમાં આ વિસ્તારમાં કમર સમાં પાણી ભરાઈ ગયાં હતાં. આ પાણી બે-ત્રણ દિવસ સુધી ઊતરતાં નહોતાં. આ બાબતમાં અમે સુધરાઈમાં અનેક વાર ફરિયાદ કરવા છતાં તેઓ આંખ આડા કાન કરીને બેઠા હતા.’અમારી સહનશક્તિનો અંત આવ્યો હતો એમ જણાવતાં કૃતિકાએ કહ્યું હતું કે ‘સુધરાઈ તરફથી પાણી કાઢવા માટે કોઈ જ પગલાં ન લેવાતાં સ્થાનિક રહેવાસીઓ રોષે ભરાયા હતા. આથી અમે પોલીસમાં ફરિયાદ કરી હતી. અમારી ફરિયાદની ગંભીરતા સમજીને DCP શનિવારે અમારા વિસ્તારની મુલાકાતે આવ્યા હતા. તેમની સાથે સાયન વેલ્ફેર ફોરમના કાર્યકરો પણ આવ્યા હતા.